

**Αθήνα, 23 Ιουνίου 2025**

**ΕΡΩΤΗΣΗ**

**Προς τον Υπουργό Υγείας**

**Θέμα:** **«Απόκρυψη του πορίσματος της Εθνικής Αρχής Διαφάνειας για τις απευθείας αναθέσεις στο Γ.Ν. Ιωαννίνων «Γ. Χατζηκώστα»**

Σύμφωνα με δημόσια καταγγελία της Ένωσης Ιατρών Νοσοκομείων Ηπείρου (ΕΙΝΗ), το 53 % των συνολικών δαπανών του Γενικού Νοσοκομείου Ιωαννίνων «Γ. Χατζηκώστα» για το έτος 2023 προήλθε από απευθείας αναθέσεις. Όπως επισημαίνει η ΕΙΝΗ, η υπέρμετρη χρήση αυτών των διαδικασιών φέρεται να πραγματοποιήθηκε μέσω κατατμήσεων συμβάσεων, γεγονός που ενδέχεται να υποκρύπτει ευνοϊκή μεταχείριση συγκεκριμένων εταιρειών–προμηθευτών.

Η Εθνική Αρχή Διαφάνειας φέρεται να έχει συντάξει σχετικό πόρισμα, το οποίο, όμως, δεν έχει δοθεί μέχρι σήμερα στη δημοσιότητα. Παράλληλα, το Υπουργείο Υγείας φέρεται να έχει αρχειοθετήσει το πόρισμα χωρίς να κινήσει πειθαρχική διαδικασία, όπως ζήτησε η Αρχή, προκαλώντας εύλογα ερωτήματα περί διαφάνειας και λογοδοσίας.

Την ίδια στιγμή, σε κοινοβουλευτική απάντηση ο Υπουργός Υγείας επικαλείται προσφυγές εταιρειών που «μπλόκαραν» διαγωνιστικές διαδικασίες ως αιτία για την καταφυγή σε απευθείας αναθέσεις, επιχείρημα που η ΕΙΝΗ χαρακτηρίζει «προσχηματικό» και ενδεικτικό εκβιαστικών πρακτικών στην προμήθεια του ΕΣΥ.

**Επειδή** το υπουργείο Υγείας αποφάσισε να μην ασκήσει πειθαρχικό έλεγχο λόγω του πορίσματος, υποχρεούται να αιτιολογήσει νομικά και τεκμηριωμένα την απόφαση, ειδικά όταν πρόκειται για σοβαρές καταγγελίες,

**Επειδή** η απουσία δημόσιας διαφάνειας (π.χ. απόκρυψη του πορίσματος) εγείρει ζητήματα νομιμότητας και διοικητικής ευθύνης – και μπορεί να δώσει αφορμή για αξιώσεις ή καταγγελίες ακόμη και από την ίδια την Εθνική Αρχή Διαφάνειας ή από πολίτες/φορείς με έννομο συμφέρον,

**Ερωτάται ο κ. Υπουργός:**

1. **Για ποιον λόγο δεν έχει δοθεί στη δημοσιότητα το πόρισμα της Εθνικής Αρχής Διαφάνειας** **σχετικά με τις απευθείας αναθέσεις στο Γ.Ν. Ιωαννίνων «Γ. Χατζηκώστα»;**
2. **Σε ποιες ενέργειες έχει προβεί το Υπουργείο Υγείας** **μετά την παραλαβή του εν λόγω πορίσματος; Υπήρξε πειθαρχική διερεύνηση; Αν όχι, για ποιον νομικά τεκμηριωμένο λόγο;**
3. **Έχουν αποδοθεί ευθύνες ή έχουν επιβληθεί κυρώσεις** **σε πρόσωπα ή φορείς που φέρεται να εμπλέκονται στις πρακτικές κατατμήσεων συμβάσεων και ευνοϊκής μεταχείρισης προμηθευτών;**
4. **Προτίθεται το Υπουργείο να δημοσιοποιήσει άμεσα το πόρισμα** **και να διασφαλίσει πλήρη διαφάνεια και λογοδοσία προς τη Βουλή και την κοινωνία;**
5. **Πώς σκοπεύει το Υπουργείο να αντιμετωπίσει τη γενικευμένη χρήση απευθείας αναθέσεων και ποιες θεσμικές εγγυήσεις προτίθεται να θέσει για την αποτροπή εκβιαστικών πρακτικών από εταιρείες–προμηθευτές στο Εθνικό Σύστημα Υγείας;**

**Επισυνάπτεται η ανακοίνωση της ΕΙΝΗ.**

**Οι Ερωτώντες Βουλευτές**

**Μπάρκας Κώστας**

**Παναγιωτόπουλος Ανδρέας**

**Βέττα Καλλιόπη**

**Γεροβασίλη Όλγα**

**Δούρου Ρένα**

**Ζαμπάρας Μιλτιάδης**

**Κόκκαλης Βασίλειος**

**Μαμουλάκης Χάρης**

**Μεϊκόπουλος Αλέξανδρος**

 **Νοτοπούλου Αικατερίνη**

**Παπαηλιού Γιώργος**

**Τσαπανίδου Πόπη**

**Ψυχογιός Γιώργος**

****

****